



RUNE SLAGSTAD

Rettens ironi

Rettstenkningen i moderne norsk historie


[image: ]






TIL MINNE OM MINE FORELDRE

FRIDA SLAGSTAD (1906–67)

LEIV SLAGSTAD (1907–93)







FORORD

«Ligesom Philosophien begynder med Tvivl, saaledes begynder et Liv, der skal kaldes menneskeværdigt, med Ironi», fremholdt Søren Kierkegaard i Om Begrebet Ironi (1841). Ironien viste for Kierkegaard til uvissheten som fundamentalt trekk ved menneskelivet – uvisshet om nåtid og fremtid. Kierkegaards bakgrunnsfigur var Sokrates, som var beveget av ironi i ordets athenske betydning: den utspørrende handling. Sokrates var en filosofisk ironiker, hvis provokasjon var at det eneste han forega å vite, var at han intet visste. Den sokratiske ironi er kritisk, antiautoritær – den utspør alt. For Kierkegaard lå løsningen i spranget over i troens visshet – fra tankens Sokrates til troens Kristus. Løftet over fra den private til den offentlige sfære peker Kierkegaards ironi mot det flyktige, det tilfeldige, det tvetydige, den permanente tvil i det moderne samfunn omkring dets normer, regler og institusjoner. Ironien er ikke bare begynnelsen, den er en del av det moderne hvor tradisjonens entydighet ugjenkallelig er brutt. Det er i denne situasjon retten i dens liberale versjon tilbyr en løsning – en evig provisorisk løsning. Den liberale retten er den offentlig institusjonaliserte ironi; den stabiliserer uvissheten uten å oppheve den. Det moderne samfunn har opplevd flere storstilte redningsforsøk overfor modernitetens ironiske uvisshet: fascisme, stalinisme og religiøs fundamentalisme i ulike varianter. Ingen av dem innstifter et samfunnsliv vi vil kalle «menneskeværdigt». Disse ideologiske bevegelsene har et fellestrekk i dette: eliminering av rettens ironi, av det åpne samfunns institusjonaliserte liberalitet.

Et menneskeverdig liv begynner med sokratisk ironi – og ender med sokratisk alvor: Hvordan samlever vi? Vi lever i valgets republikk. Vi har markedets valg. Vi har politiske valg. Vi velger religion, yrkesbane og livsstil. Men i det liberaldemokratiske samfunn er rettssystemet de andre friheters mulighetsbetingelse. Retten er tvingende i samfunnslivet, den er med Kants formulering en «tvang til frihet», men en rett som skal gi lik beskyttelse for forskjellighet. Ved rettens enhetlige normsystem lærer vi å leve med uenighet, forskjellighet og disharmoni på en sivilisert, aksepterende måte. Tukler vi med sikringene til det frie samfunn, kan det bli mørke midt på dagen.

Min jakt på den rettsliberale tradisjon i norsk kontekst er av jusprofessor Morten Kinander blitt karakterisert som «en jakt på nåla i høystakken». Hans poeng er at den rettsrealistiske nyttetenkningen har vært en gjennomgående og i perioder ganske dominerende posisjon i norsk rettsliv. Det er også mitt poeng, men med den vesentlige tilføyelse at en rettsliberal orientering tidvis har vært en reelt eksisterende, underkommunisert motstrøm. Begge disse to orienteringene hører med i det historiske og samtidige bilde av norsk rettstenkning: Spenningen mellom en mer eller mindre nytteorientert styringsjus og en mer eller mindre rettsliberal rettighetsjus har vært gjennomgående i det norske system siden det tidlige 1800-tall, om enn med ulik intensitet. Det er en spenning som er en grunnleggende del av vårt rettssystem – og bør forbli det. En viktig ambisjon med Rettens ironi har overhodet vært å belyse rettens egenart som samfunnsinstitusjon: en form for ikke-gudgitt, menneskeskapt magi – med en forunderlig siviliserende virkning. Det viser til rettens dobbeltkarakter: både sosiologisk faktum og normativ idealitet.

Rettens ironi, som tidligere har kommet i flere utgaver, foreligger her i en sterkt utvidet utgave. Med denne nye utgaven har Rettens ironi rykket nærmere De nasjonale strateger (1998), som også utkommer i 2024 med et nytt aktualiserende etterord. Rettens ironi har med sine nye kapitler, særlig del I og del II, i enda tydeligere grad blitt en fremstilling av de skiftende regimer fra embetsmannsstaten via venstrestaten til arbeiderpartistaten og med en utdypning av et postsosialdemokratisk regime. I Rettens ironi er det rettslivets utvikling, fremfor alt rettstenkningen, som er selve omdreiningspunktet. Det tydeliggjøres ved nyutgavens undertittel: «Rettstenkningen i moderne norsk historie». I del I og dens tre kapitler søker jeg å skissere min prinsipielle posisjon: «På sporet av det rettsliberale» rekonstruerer den rettsliberale tradisjon fra 1814 til i dag. «Jussen i de skiftende kunnskapsregimer» utdyper tanken om kunnskapsregimer som jeg i sin tid lanserte i De nasjonale strateger. «Den forsømte sedeligheten» illustrerer den historisk-hermeneutiske tilnærming til den normative tematikk som analysene i Rettens ironi og De nasjonale strateger beror på. I den historiske gjennomgang rekonstruerer jeg det jeg anser som de bærende verdier i det norske system; «Den forsømte sedeligheten» munner ut i en refleksjon over «reformkompromisset» som det sentrale element i den sosialdemokratiske samfunnsorden. I del II, «De juridiske strateger», overføres til rettslivet idéen om «handlingsideologer» som var sentral i De nasjonale strateger: skikkelser som er bærere av rettslig virksom ideologi, tidvis også institusjonelt virksom ideologi. Ulike jurister, fra Henrik Steenbuch og Anton Martin Schweigaard til Tove Stang Dahl og Tore Schei, knyttes ved sin representativitet til de skiftende regimer. Når det gjelder den detaljerte gjennomgang av hvilke kapitler som er nye i denne utgaven, viser jeg for øvrig til «Henvisninger» sist i boken. I to av bokens nye kapitler er Anine Kierulf medforfatter.

I «Rett og politikk – et liberalt tema med variasjoner» (del III), som har dannet et sentrum i Rettens ironi og som var min doktoravhandling, diskuteres noen sentrale grunnlagsspørsmål i moderne statsliv via bl.a. Carl Schmitt, Max Weber, Hannah Arendt og Jürgen Habermas. Analysen er organisert rundt tre motiver: det machiavelliske, det aristoteliske og det liberale. Det machiavelliske gjelder politikk som strategisk strid om makt, uavhengig av enhver normativ binding. Mens politikk for Machiavelli var krigens fortsettelse med andre midler, var den for Aristoteles etikkens fortsettelse med andre midler: politikk som striden for det gode liv. Det liberale gjelder politikkens rettsliggjøring – overfor det machiavelliske motiv den politiske maktens binding, overfor det aristoteliske den politiske maktens begrensning. – To kontroverser var premissleverandører for avhandlingen: den ene var mellom juristen Johs. Andenæs og historikeren Jens Arup Seip på 1960-tallet om Høyesterett som politisk organ, den andre var rettsstatsdebatten på 1970-tallet mellom Seip og hans historikerkollega Francis Sejersted. Avhandlingen førte til en livlig disputas med seks opponenter (to historikere, en jurist, en sosiolog, en filosof og en statsviter), og blant dem var Andenæs, Seip og Sejersted (III, kap. 7). «En liberal marxisme?» (VII, kap. 1) fremprovoserte skarpe motinnlegg fra bl.a. juristen Tove Stang Dahl, statsviteren Helga Hernes og rettssosiologen Thomas Mathiesen (VII, kap. 2). Min diskusjon av liberalisme og marxisme var utformet med 1970-tallets sosialismediskurs som bakgrunn og pekte fremover mot den rettsliberale fordypelse gjennom de neste tiår. I stedet for et direkte svar til disse tre kan «Rett og politikk – et liberalt tema med variasjoner» også sees som et langt og ganske omstendelig tilsvar. Rettens ironi inngår i en idéhistorisk trilogi med De nasjonale strateger og (Sporten), nå splittet i to bind: På sporet av en nasjon (2023) og Den meningsløse sporten (2023). Hver på sin måte prøver disse tre utgivelsene på sine felt – retten, politikken og sporten – å gi et bidrag til en norsk idéhistorie, inspirert ikke minst av to ganske ulike bakgrunnsfigurer: Michel Foucault og Jürgen Habermas.

Bokens kapitler er utformet over en periode som spenner over flere tiår, og jeg har, bortsett fra enkelte redaksjonelle detaljer, latt dem stå slik de i sin tid ble formulert. Rettens ironi blir derved også en slags rapport om en intellektuell reise. Jeg ber om overbærenhet for at det i en bok av denne karakter ikke er til å unngå at det vil forekomme en og annen gjentakelse. Institutt for samfunnsforskning har siden studenttiden vært mitt viktigste akademiske tilholdssted, og slik er det fortsatt. Rettens ironi er tilegnet minnet om mine foreldre som hadde erfart den liberale rettsstatens uunnværlighet.

Berlin, april 2024,

Rune Slagstad

1
PÅ SPORET AV DET RETTSLIBERALE

To kontroverser har vært retningsgivende for min rettsliberale orientering. Den ene var rettsstatsdebatten fra slutten av 1970-tallet mellom historikerne Jens Arup Seip og Francis Sejersted, den andre var høyesterettsdebatten på 1960-tallet mellom Seip og juristen Johs. Andenæs. Seip/Sejersted-kontroversen gjaldt synet på embetsmannsstaten som historisk epoke. Det var en strid om fortolkning av en epoke; med hvilke begreper den skulle fortolkes. Striden resulterte i en revurdering av ulike deler av nyere norsk historie, men førte også til en debatt om politikkens grunnleggende, normativt-konstitusjonelle tema: om det spenningsfylte forhold mellom rettsstat og demokrati, mellom rett og politikk.1 Smått om senn nådde rettsstatsdebatten også politikerne, og kan sees som en av forløperne til den rettsliberale grunnlovsreformen i 2014.

Embetsmannsstaten berodde på «en eiendommelig maktstruktur» som falt utenfor «vest-europeiske forfatningstyper», hevdet Seip i sitt legendariske foredrag «Fra embedsmannsstat til ettpartistat» i Det Norske Studentersamfund i 1963.2 Sejersted utfordret Seip med en alternativ teori: embetsmannsstaten som en klassisk-europeisk, liberal rettsstat. Det karakteristiske ved embetsmannsstaten var ikke, ifølge Sejersted, at det var embetsmenn som styrte, det hadde vært tilfellet også før 1814, men at de styrte embetsmannsaktig, rutinepolitisk og skjøttet «sine embeder i henhold til gitte regler innenfor gitte rammer». I embetsmannsrollen var det «en innebygget tendens i retning av å etablere forvaltningen som en automatisk virkende maskin, eller med andre ord, det er en tendens til å handle beregnbart».3 I rettsstatsideen lå det «et spesielt syn på offentlig virksomhet generelt, og dermed også på politikkens vesen»: «Automatikk var et ideal i all offentlig myndighetsutøvelse, og gjennomsyret hele systemet.»4 Embetsmannsfunksjonen dreide seg ut fra den spesielle kompetansen på det juridisk-administrative felt om «å få statsmaskineriet til å virke knirkefritt som en velsmurt maskin».

Det «tykke» og det «tynne» rettsliberale. – For å få et klarere begrep om hva slags statsformasjon embetsmannsstaten var, gikk Sejersted til politiske teoretikere som Isaiah Berlin, Jürgen Habermas og Jon Elster, ikke minst Elster. Berlins studie Two Concepts of Liberty (1958), med skillet mellom positiv og negativ frihet, var viktig for Sejersteds nytolkning tyve år senere av den norske statsformasjon etter 1814 ut fra skillet mellom demokrati og rettsstat.5 Fra Habermas’ studie Strukturwandel der Öffentlichkeit (1962) hentet Sejersted tanken om politikkens opphevelse.6 Men ikke minst Elsters «Odyssevs-teori» kom til å spille en nøkkelrolle i Sejersteds historiske rekonstruksjon med dens vekt på spenningen mellom på den ene side det å handle politisk ut fra løpende betraktninger om hensiktsmessighet og på den annen side det å la seg binde for fremtiden ved ulike konstitusjonelle arrangementer, ved politikkens abdikasjon.7 Ulysses and the Sirens hadde umiddelbart gitt og Elster et navn i den internasjonale, filosofiske diskusjon om rasjonalitet. Odyssevs hadde lagt skutens kurs mot et mål langt fremme, puttet voks i ørene på mannskapet som ikke skulle høre den lokkende sang fra sirenenes øy, og hadde latt seg binde til skutens mast. Odyssevs var ikke fullt ut rasjonell; et rasjonelt vesen ville ikke ha måttet ty til en slik foranstaltning. Men han var heller ikke bare et passivt medium for sine skiftende ønsker og behov, for han var i stand til å oppnå – med indirekte midler – det samme som en rasjonell person kunne ha realisert på direkte måte. Odyssevs var svak og visste det. Viljessvakhet hindrer oss i å ta i bruk vår evne til perfekt rasjonell atferd. Strategien med å binde seg selv til masten var et svar på en innsikt i rasjonalitetens begrensning.8 Den tesen Elster forsvarte i Ulysses and the Sirens, var at selvbinding er en privilegert måte å løse problemet med viljessvakhet på så vel individuelt som samfunnsmessig nivå. Også samfunn har funnet det hensiktsmessig å binde seg selv blant annet ved konstitusjoner.9 og Elsters Odyssevs-teori har vist seg meget fruktbar for studiet nettopp av moderne norsk politisk historie.

Sejersted hadde lansert sin teori gjennom en analyse av sentralbanksjef Nicolai Ryggs forsvar for paripolitikken i 1920-årene. Ryggs «egentlige argument» lå i det «vidtgående» rettsstatlige syn på loven som noe som binder myndighetene til å regjere «ifølge loven», og ikke «ved hjelp av loven».10 De økonomiske aktører måtte kunne stole på den faste pengeverdi likeledes som de offentlige myndigheter var bundet til sine egne, generelle normer. Man oppnådde størst økonomisk effektivitet om den enkelte kapitaleier kunne foreta sine disposisjoner ut fra en garanti i gjeldende rett for hva den offentlige politikk ville bli. Faste lover muliggjorde økonomisk kalkulasjon i pakt med markedets lover; «det grunnleggende element i embedsmannsstaten» var «rettsstatselementet», tanken om en regelbunden statsmakt som virket «mest mulig forutberegnbart».11

Dette økonomiske argument for det rettsstatlige arrangement, som inntok en dominerende plass i Sejersteds analyser på 1970-tallet, var et regelutilitaristisk syn på rettsstaten: Nyttekriteriet er knyttet til nærmere bestemte bindende regler og deres overholdelse og derved begrenset handlingsfrihet i den enkelte situasjon. Handlingsutilitarismen, hvor nyttekriteriet er knyttet til den enkelte handling, er i sin konsekvente variant regelskeptisk, og står derved i et motsetningsforhold til den konstitusjonelle tanke om regelbinding.12 «Konstitusjonalismens prinsipp» er ifølge Sejersted at statsmakten «skal bindes» – og ikke at den allerede er bundet.13 Denne «radikale tanke» var riktignok i utgangspunktet basert på naturretten, men ble «i den videre prosess» «løsrevet fra naturretten og knyttet til systemets forståelse av samfunnsinteressen». Det var ut fra en regelutilitaristisk betraktningsmåte – ikke en naturrettslig – at den moderne rettsstat måtte begrunnes. Skulle statsmakten bryte med dette hensynet til forutberegneligheten, ville det ikke være illegitimt fordi en derved ville krenke en metajuridisk, naturrettslig begrunnet rettighet, men fordi en ikke ville innfri de forventninger som den positive lov selv hadde skapt.14

Kriteriet om forutberegnelighet sier i og for seg intet om omfanget, men bare om arten av statsbegrep. Ut fra et slikt kriterium kunne en gjerne ifølge Sejersted «være tjent med en relativt sterk utbygging av staten».15 Prinsipielt sett kan dette argument like gjerne fremføres for en sosialistisk maksimumsstat som for en liberal minimumsstat. Den bundne statsmakt er begrunnet i en regelutilitaristisk nyttetenkning; det kaller jeg det «tynne» rettsliberale. I Sejersteds senere analyser kom imidlertid et annet motiv – som riktignok var forsiktig til stede også i de tidlige bidrag – mer i forgrunnen: tanken om en begrenset statsmakt, tradisjonelt begrunnet i en naturrettslig rettighetstenkning. Etter hvert ble denne løsrevet fra naturretten, positivert og forankret i et begrep om menneskerettigheter: et vern om individets frihet; det jeg kaller det «tykke» rettsliberale. Det rettsliberale i «tynn» og «tykk» forstand viser til to sider av «rettsstaten». Når det gjelder det «tynne» rettsliberale, snakkes det i norsk rettstenkning gjerne om «rettssikkerhet» og ikke om «rettsstat», slik Ingvald Falch har påpekt med henvisning til bl.a. Torstein Eckhoff.16 Til begrepet om «rettssikkerhet» hører ifølge Eckhoff særlig forutberegnelighet, upartiskhet og likebehandling.17 Den utilitaristiske nyttetenkningen som Schweigaard som hadde introdusert i norsk sammenheng, kom i en dobbelstilling: På den ene side førte den til en juridisk styringsideologi som var regelskeptisk og søkte å stå mest mulig ubundet, på den annen side pekte den henimot en konstitusjonell tanke om regelbinding og normer, en form for rettsstatlig «presedenslogikk» med tanke på forutberegnelighet og likebehandling.18

Sejersteds rettsstatsbegrep var ifølge Seip «et misgrep, et misbegrep»:19 «Vi har med andre ord å gjøre med en skyggeverden, som tildekker det den foregir å vise, og hvor vi hverken kan vente logisk konsistens eller at grunnleggende forutsetninger er holdbare.»20 Seip avslørte et begrep som «rettsstat» som konservativ, om ikke reaksjonær, ideologi i kamp mot et ekspanderende demokrati og en fremvoksende velferdsstat. Det dreide seg om «Høyres evige kautel-ideologi».21 Så også med Sejersted: «Hans historiske konstruksjon gir norsk konservatisme og Høyre en fornem fortid. Konstruksjonen er Ernst Sars verdig; den er som Sars’ verk båret frem av politisk inspirasjon.» For Sejersteds «rettsstat» var «som Ernst Sars’ berømte ‘Indledning til Grundloven’, eventyr for barn».22 Det var i seg selv et uttrykk for de kryssende fronter i rettsstatsdebatten når Sejersteds prinsipielle kritikk av Seips modell for embetsmannsstaten først ble publisert i antologien Om staten på det venstreradikale Pax Forlag.23 Seip avslørte også til venstre, idet han ikke uten en viss bitterhet konstaterte i 1980 i åpningsforedraget om «Høyre gjennom hundre år» i det nystartede Politisk Forum, venstrefløyens nye debattarena, at «de unge marxister» falt «som fluer for denne dypt konservative modell av politikkens verden». (Jeg var selv en av disse «fluer».)24

Høyesteretts prøvingsrett. – «I hvilken grad har den norske høyesterett vært et politisk organ?» spurte Seip i Seip/Andenæs-kontroversen om Høyesterett som politisk organ.25 «Jeg vil tro i ekstrem grad. Det er rimelig å se det slik at høyesterett i Norge har vært mer enn alminnelig sterkt politisk orientert.»26 Etter 1945 ble sammensmeltningen av jus og politikk fullbyrdet, da dommerne anstrengte seg «for å dreie loven dit det politiske kompass pekte hen»: «Den norske høyesterett ble en vippende båt i statsskipets kjølvann.»27 Et kjernepunkt i Seips argumentasjon var kritikken av Høyesteretts prøvingsrett, det vil si domstolenes rett og plikt til å prøve om Stortingets lover ligger innenfor Grunnlovens grenser; prøvingsretten var et arrangement grepet til av grupper som på 1880-tallet så sin makt svinne hen. Ordningen var ifølge Seip etablert av professor T.H. Aschehoug i bind tre av hans statsrett, som utkom i 1885, året etter parlamentarismens innføring; den var en siste, udemokratisk skanse for den juridiske elite overfor et ekspanderende parlamentarisk demokrati: «Teorien om prøvingsretten, skilt som den er fra dagens praksis, er da som et flagg på et synkende skip.»28 Prøvingsretten var, med Seips formulering, «en kjepp med vilje kastet inn i demokratiets hjul, en siste handling, bak stortingets rygg, av en detronisert embedsstand».29 Etableringen av domstolenes prøvingsrett var ifølge Seip festet til parlamentarismens gjennombrudd som et siste forsøk fra professorpolitikerne på å redde sitt regime fra undergangen. I bind 2 av sin Utsikt over Norges historie ga Seip sitt syn en ytterligere skjerpet formulering: «Læren om ‘prøvingsretten’ på høyesteretts hånd ble lansert av Aschehoug i det gamle regimes siste øyeblikk. Mens riksretten satt sammen utpønsket han denne siste garanti med høyesterett som oppmann mellom regjering og storting.»30 Jusprofessor Torstein Eckhoff hadde i 1975 gitt støtte til Seips historiske fremstilling av prøvingsrettens fremvekst. Det var «interessant å merke seg at omslaget i teori og praksis, både når det gjelder prøvelsesmyndigheten og når det gjaldt synet på domstolen som en virkelig statsmakt, kom i 1880- og 90-årene, altså samtidig med at det parlamentariske styresett trengte gjennom i Norge».31 Seips syn på prøvingsretten var i en periode en utbredt selvforståelse i det norske system.32

Andenæs anså Seips fremstilling av prøvingsrettens fremvekst som misvisende, men uten å gå dypere inn i den historiske materie. Senere forskning har vist at Andenæs på dette punkt hadde langt sterkere argumenter på sin side enn han den gang var klar over. Hans hovedinnsigelse var Seips mangelfulle forståelse for rettens institusjonelle egenart i forhold til politikken: Høyesterett har «en politisk funksjon», men det er noe annet enn å være «et politisk organ». Høyesterett ikke bare anvender rett, men har også en rettsskapende rolle; store deler av den gjeldende rettsordning er bygget på rettspraksis, på domstolenes prejudikater. Men derav kan en ikke, som Seip, slutte at lov og dom er ett.33 «Som historisk journalistikk er avhandlingen blendende», var Andenæs’ syrlige konklusjon, «som historisk forskning er det vanskelig å ta den helt på alvor».34 Til tross for sine åpenbare mangler fra så vel teoretisk som historisk synsvinkel ble Seips intervensjon tatt meget alvorlig, og med rette. Den rykket nemlig studiet av Høyesterett og rettslivet overhodet ut av den internjuridiske horisont; Høyesteretts historie er «en del av norsk politisk historie».35 Til tross for den politiske reduksjonisme som fulgte av Seips analyse, ga den legitimitet til et perspektiv på rettens institusjoner i en bredere politisk kontekst.

Da jeg i min doktoravhandling i 1986 første gang fremla mitt funn om Aschehougs prinsipielle argumentasjon for prøvingsretten tidlig på 1860-tallet, et par tiår før parlamentarismens gjennombrudd, berømmet Seip som opponent ex auditorio at jeg hadde kastet «nytt lys, i visse stykker et annet lys» over teorier han i sin tid hadde fremsatt.36 Etter Seip fremholdt Andenæs som andre opponent ex auditorio, med adresse også til den forutgående opponent, at det var «en stillferdig dramatikk» over det funn doktoranden hadde gravet frem fra Universitetsbibliotekets magasiner: «For en gangs skyld slipper vi å diskutere konkurrerende hypoteser, som ikke lar seg bevise eller motbevise. Det er nesten som om det skulle lykkes for en Himalaya-ekspedisjon å fange den meget omskrevne ‘avskyelige snemann’, og bringe ham hjem til alminnelig beskuelse.» Noen år senere, i 1989, ga jeg i anledning Den högsta domstolens 200-årsjubileum i Stockholm en mer utførlig historisk-empirisk dokumentasjon av «Prøvingsrettens gjennombrudd i det norske system».37 Den dokumenterte i detalj fremveksten av prøvingsretten som en rettsliberal ordning i Norge som det første land etter USA.

Et sentralt poeng i min historiske rekonstruksjon var at Norge var en politisk-rettslig avantgardenasjon i europeisk kontekst i to henseender.38 Norge var i 1814 et demokratisk foregangsland med en etter sin tid meget radikal demokratisk forfatning i 1814. Det hadde ikke vært like påaktet at denne utposten i den nordvestlige periferi på 1800-tallet som det første europeiske land fikk den rettsliberale ordningen med domstolenes prøvingsrett. Det har endret seg. Som en slags opptakt til jubileumsmarkeringen i 2014 fremholdt således jusprofessor Ola Mestad at også prøvingsretten nå var blitt del av en mer eller mindre offisiell narrativ: «Den lange linja er at Noreg i tiåra etter 1814 hadde meir demokratisk forfatning enn nokon annan europeisk stat, bortsett kanskje frå Storbritannia. I Noreg har vi samstundes frå midten av 1800-talet hatt tradisjon for at domstolane kunne overprøve om vedtatte lover i Stortinget var i strid med Grunnlova. I europeisk samanheng var prøvingsrett heilt uvanleg. […] På begge punkt var altså den norske utviklinga annleis.»39

«Oprindelige Rettigheder». – Frigjøringen fra «venstrelina i norsk historievitenskap, fra Ernst Sars til Seip med 1884 som omdreiningspunkt, har åpnet opp for et mindre fordomsfylt syn på rettslivets utvikling også forut for parlamentarismestridens periode. Helt sentralt kom rekonstruksjonen av det rettsliberale i «tykk» forstand til å stå og derved det institusjonelle vern om individets frihet via domstolenes prøvingsrett. Det gjaldt det rettsliberale i dets kjerne.40 Det skulle vise seg at et prinsipielt forsvar for prøvingsretten var blitt lansert allerede i 1824 av Henrik Steenbuch, den første og lenge eneste professor i rettsvitenskap ved Det Kgl. Frederiks Universitet; han underviste i lovkyndighet fra 1816, fra 1818 til sin død i 1839 som professor. Steenbuch, som stod på den radikale patriotiske fløy, hadde i 1824 argumentert mot Christian Magnus Falsen, «Grunnlovens far»; Steenbuch ville kanalisere mest mulig politisk makt til Stortinget, det politiske systems tyngdepunkt, men det var en grense også for denne lovgivningsmakten: «Ingen […] kan være pligtig at efterleve en Storthingslov forsaavidt den skulde stride mod Grundloven, hvilket Spørgsmaal Domstolene med fuld juridisk Virkning maatte kunde afgjøre.»41 Ved konflikt mellom grunnlov og lov hadde overordnet lov forrang, og i tilfelle konflikt hadde den øverste domstol siste ord. Steenbuch ga således tidlig en rettsteoretisk formulering av den domstolenes prøvingsrett som ble et sentralt stridsemne på 1860-tallet og utover.42

Steenbuchs viktigste rettsteoretiske skrifter var hans Bemærkninger over Norges Grundlov (1815), den første grunnlovskommentar, og hans Forelæsninger over den almindelige Statsret (1838).43 I innledningen til grunnlovskommentaren bestemte Steenbuch forholdet mellom menneskets rettigheter og statsmakten ut fra et skille mellom «udvortes» og «indvortes» frihet. Med «udvortes» frihet siktet han til menneskets «moralske Evne til uafhængig af Andres Godtbefindende at bestemme sig til sine udvortes Handlinger». «Indvortes» frihet ble definert ut fra «Moralitets Begrebet» som «en Evne til uafhængig af sin egen sandselige Natur at efterleve Moralens endog strengeste Forskrifter». Steenbuch la et demokratisk-naturrettslig synspunkt til grunn: «Frihedens Brug […] tilkommer af Naturen ethvert Menneske i lige Grad».44 Han skilte mellom to typer av rettigheter: De «erhvervede» rettigheter som var bestemt ved «en vis mellemkommende Handling», og de «oprindelige» rettigheter som tilkom mennesket «ved hans blotte Tilværelse som Menneske» og gjaldt betingelsesløst: «Tale- og Skrivefrihed», «Religionsfrihed» og «Næringsfrihed».45

På og utenfor Stortinget var Steenbuch en markant representant for den radikale, patriotiske fløy. I sitt doble virke som politiker og rettsforsker bidro Steenbuch til «å gi norsk rettsvitenskap på 1800-tallet dens særpreg».46 Med sin kantiansk forankrede naturrettslære søkte han å forene demokratisk folkesuverenitet og rettsliberal konstitusjonalisme. Steenbuchs rettslære forutsatte en indre gjensidighet mellom den rettslig organiserte stat og den statlig sanksjonerte rett: Den bindende og forpliktende rett forelå bare som positiv rett, men med én avgjørende, normativ forutsetning. Dette synspunktet plasserte Steenbuchs teori i spenningsfeltet mellom rettens naturrettslige legitimering og rettens positivering. Et beslektet, noe forsiktigere utformet synspunkt fantes også hos den unge Frederik Stang, som hadde sittet under Steenbuchs kateter. Den positive rett måtte ifølge Stang anerkjenne de moralske prinsipper som ligger i respekten for «Personligheden». Hvis en rettsregel skulle vise seg å være i strid med disse moralske prinsipper, «maa Mennesket erkjende sin sædelige Forpligtelse til at opgive den almindelige Regel». Den positiverte rett hadde en skranke, en naturrettslig begrunnet skranke.47 Men det er intet spor etter prøvingsrett i Stangs rettsfilosofiske forelesninger.

Rettsliberale variasjoner. – Naturretten forsvant ikke så sporløst utover 1800-tallet som det har vært hevdet.48 Selv ikke Schweigaard, som i sin lansering av nyttetenkningen hadde avvist naturrettens «vilkaarlig dannede Skyggebilleder», viste seg helt fri for naturrettslige synspunkter.49 Hos T.H. Aschehoug, Schweigaards rettsvitenskapelige etterfølger, var naturretten en konstituerende del av hans rettsliberalisme som markerte avstand til så vel Rousseau som Bentham. Rousseaus folkesuverenitet innebar «den factiske Fornægtelse af Individets og Minoritetens Rettigheder», mens Benthams utilitarisme hadde brakt ham til «at fornægte Individets Rettigheder, om ikke i samme Udstrækning som Rousseau».50 Bredo Morgenstierne var mer reservert overfor naturretten enn Aschehoug, idet han vektla en historisk-sosiologisk betraktning av retten. Men kritikken av naturretten måtte ikke forveksles med en avvisning av den normative tematikk. Det finnes en «ideal, almengyldig, naturlig Ret derom bærer enhver af os Vidnesbyrd om i sin egen Bevidsthed; denne er «en ethisk Maalestok, hvorefter vi prøver Retsnormen og bedømmer den […] som retfærdig eller uretfærdig, stemmende med eller stridende mod en Kjærne af evige og almengyldige Retsprinciper».51 Selv om Morgenstierne i sin statsrett trakk mer i kollektivistisk retning enn Aschehoug, var rettsliberalismen med dens idé om «Statsmagtens Selvbegrænsning til Beskyttelse af borgerlig Lighed og Frihed» en innforlivet del av hans tenkning; den gjaldt «de Baand som Grundloven paalægger Statsorganerne til Beskyttelse af Borgernes individuelle Retssfære mod Overgreb særlig fra Lovgivningsmyndighedens Side»:52 «Fra den almindelige Retslæres Standpunkt kan visserlig opstilles en individuel Retssfære, som Staten ikke, uden at krænke de Retsprinciper, hvorpaa den selv hviler, kan gjøre Indgreb i. Men Staten maa altid have Myndigheden til at afgjøre, hvorledes Grænserne for denne Frihedssfære skal begrænses. Hvad Staten gjennem sine grundlovgivende Organer bestemmer, kan dømmes som uretfærdigt, men ikke som retsstridig ligeoverfor Statsborgerne. ‘Menneskerettighederne’ maa retslig søges realiserede gjennem, ikke mod Staten.»53 Grunnlovens vern om den individuelle frihet hadde dels en «positiv» og dels en «negativ Side». Den positive frihet ville si «Friheden til, uden at krænke andres Ret, at handle, som man bedst finder det stemmende med sine Interesser».54 Den negative frihet ville si «Friheden for vilkaarlige Indgreb i Individets personlige eller økonomiske Retssfære».55 Men i tråd med Morgenstiernes konservative, politiske grunnholdning ble spørsmålet om vern av de økonomiske rettigheter beskrevet langt mer utførlig enn de ikkeøkonomiske individuelle rettigheter. Like fullt forutsatte Morgenstiernes analyse at det dreide seg om to forskjellige typer av rettigheter, hvorav den ene gruppe ikke kunne reduseres til den andre.

Francis Hagerup beveget seg i teoretisk henseende nærmere utilitarismen enn Aschehoug og Morgenstierne, for så vidt som han forfektet en regelutilitaristisk posisjon, eller rettere sagt: Han søkte å forene en regelutilitaristisk utilitarisme med en «tynn» rettsliberalisme. Den rettsteoretiske problemstilling består ikke i å undersøke «Retsgoderne eller de Interesser, Retten beskytter, men de Normer, hvorigjennem denne Beskyddelse ydes». Det rettmessige i det enkelte tilfelle må avveies mot samfunnets rettmessige behov for stående regler. Man slår seg ikke til ro med at en regel faktisk består, poengterte Hagerup, men spør også etter «dens ideale Ret til at bestaa». Naturretten har, forstått «paa den rette maade og med den rette begrænsning» «en kjerne af sandhed» og «forsaavidt en blivende betydning». Den målestokk Hagerup stilte opp for «den ideelle Naturret» – «en Vurdering af Samfundets sædelige, økonomiske og sociale Behov paa et givet Udviklingstrind» – gjorde naturretten til en form for utilitarisme; han utvisket forskjellen mellom naturrett og (regel)utilitarisme. Når Hagerup gjennom hele sitt forfatterskap brukte termen «den ideale Ret» som en form for naturrett, har jeg tolket det som uttrykk for en utbredt (mis)oppfatning i det norske miljø om at utilitarismen var et antinormativt standpunkt, motsatt naturrettens normative standpunkt. Å argumentere normativt ville si å argumentere naturrettslig.56

Mens Aschehoug og Morgenstierne forsvarte det «tykke» rettsliberale, forfektet Hagerup det rettsliberale i en «tynn» forstand, iallfall på det prinsipielle plan.57 Men i Stortingets behandling i 1901 av den nye straffeloven, utarbeidet av Hagerup og Bernhard Getz, viste det seg at det ikke var så mye rettsliberalisme å spore i Hagerups argumentasjon. Den som forfektet det rettsliberale i en tykk forstand i denne debatten, var Johan Castberg. I straffelovens § 140 var det foreslått at den «som offentlig opfordrer eller tilskynder til iverksættelsen af en strafbar handling eller forherliger en saadan», kunne straffes med «fængsel indtil 8 aar». Forherligelsesalternativet var etter Castbergs syn «en reaktionær og lidet frisindet bestemmelse»: «et attentat paa ytrings- og trykkefriheden, som jeg for min del vil protestere imod saa skarpt som det er mig muligt».58 Denne delen av forslaget ville etter Castbergs syn stride mot Grunnlovens § 100 om ytringsfrihet. Castberg hadde for øvrig ingen særlig tillit til domstolenes praktisering av bestemmelsen, fordi man levde «i en reaktionær tid med domstole, som er derefter». Forslaget var «udsprunget af den stemning, den frygt, om man saa vil, som er fremkaldt ved de sidste aars voldsomme attentater. Love, som gives paa grundlagaf døgnets stemning, som maa siges at være tilfeldet med disse undtagelseslove, er altid farlige love». Det var samtidens ulike anarkistiske attentater Castberg henspilte på. Bestemmelsen var ifølge Hagerup et instrument i «bekjæmpelsen af anarkisme»; den form anarkistene benyttet var ikke «direkte anstiftelse, men den suggestive paavirkning, som fremkaldes ved, at man forherliger et bestemt mord»: «Jeg tror, at den almindelige retsfølelse vilde virkelig føle sig i høieste grad stødt, hvis man i et saadant tilfælde stod magtesløse». Et lite mindretall fulgte Castbergs forslag om å fjerne «forherligelsen».59

I tvende sinn. – «‘Jakten på det liberale’, som innledningskapitlet til Slagstads bok Rettens ironi heter, er i norsk juridisk og rettsvitenskapelig tradisjon en jakt på nåla i høystakken», bemerket Morten Kinander for noen år tilbake.60 Kinanders poeng er at den utilitaristiske rettsrealismen har vært en gjennomgående og i perioder ganske dominerende posisjon i norsk rettsliv. Det er også mitt poeng, men med den vesentlige tilføyelsen at en rettsliberal orientering tidvis har vært en reelt eksisterende, underkommunisert motstrømning. Begge disse to orienteringene, med litt ulike aksenter, hører med i det historiske bildet av norsk rettstenkning: spenningen mellom en mer eller mindre utilitaristisk styringsjus og en mer eller mindre rettsliberal rettighetsjus har vært gjennomgående i det norske system siden 1830-tallet, om enn med ulik intensitet. Et referansepunkt også for Kinander er Jens Arups Seips skisse av fire faser av norsk rettstenkning etter 1814: en naturrettslig (Steenbuch), en realistisk (Schweigaard), en konstruktiv (Hagerup) og en sosiologisk fase (Stang d.y., Knoph). Det var ifølge Seip «to fenomenkomplekser – politiske situasjoner og politiske tenkemåter – som på en merkelig måte synes å være avpasset til hverandre».61 Kinander påpeker med rette at den realistiske og den sosiologiske fase var variasjoner over en dominerende rettsrealisme som gjorde de to andre til forbigående avvik.62 Carsten Smith har for sin del hevdet (med indirekte referanse til Seip) at en «hovedlinje i norsk rettsvitenskap er den liberale grunnholdning»: periodevis «liberal-konservativ, periodevis sosial-liberal, men liberal».63 Francis Sejersteds synspunkt var i det hovedsakelige som Smiths; svingningene i forholdet mellom rett og politikk berodde på politiske konflikter, mens «retten alltid har hatt en relativ autonomi i forhold til politikken».64 Det er en begrensning ved perspektivet til Smith og Sejersted at de til en viss grad harmoniserer bort de interne, juridiske konfliktlinjer.

Det «tynne» rettsliberale ble et bærende perspektiv for kritikerne av den vidtgående fullmaktslovgivning som Arbeiderpartiet hadde foreslått i den økonomiske reguleringspolitikk etter 1945. Kritikken gjaldt forholdet mellom statsmaktene: Stortingets demokratiske kontrollfunksjon over regjering og forvaltning, men også rettsikkerhetsdimensjonen: forvaltningens gjennomføring av lover overfor borgerne i tråd med legalitetsprinsippet.65 Rettssikkerhetsperspektivet ble bærende for forvaltningskomitéen som høyesterettsdommer Terje Wold ledet, og som resulterte i flere betydningsfulle reformer: sivilombudsmannsordningen (1962), ny forvaltningslov (1967) og offentlighetsloven (1970). For Wold hadde debatten i 1950 om de sikkerhetspolitiske fullmaktslovene, «beredskapslovene», vært en øyeåpner; den hadde ført til «en fruktbringende diskusjon om rettssikkerhetskravene» som ikke burde bli «avpasset etter hensynet til lovens effektivitet».66 En annen rettsliberal skikkelse på sosialdemokratisk hold hadde vært Torolf Elster, redaktør for Kontakt, Arbeiderpartiets ideologiske tidsskrift. «I denne tid da alt vakler, må vi holde fast ved det som er det vesentligste», hadde Elster fremhevet i sin motstand mot forslaget til beredskapslover: «Det er ikke bare slik at den urokkelige konsekvens når det gjelder rettssikkerhet og menneskerettigheter er vårt eneste virkelige moralske grunnlag for en fast front mot våre diktaturer. […] Det er også vår eneste forankring mot utglidninger […].»67 Innsigelsene hadde ført til enkelte mindre modifikasjoner av det opprinnelige forslaget, men heller ikke mer.

Ved det konstitusjonelle forliket som i 1953 hadde avrundet striden om den økonomiske fullmakspolitikken, hadde Arbeiderpartiet slått retrett,68 samtidig som Høyre på sin side i realiteten hadde gitt opp sin rettsliberalt begrunnede opposisjon ved å akseptere «den korporative pluralisme»: «Det Høyre fikk igjen var en begrenset statsmakt – ikke en rettsstatlig, men en korporativt begrenset statsmakt. Ved denne utvikling fikk også for Høyre politikken en uomtvistelig prioritet i forhold til retten – retten ble politisk instrumentalisert.»69

Det styringspolitiske perspektivet med avstand til rettighetsvernet for individer og minoriteter ble langt på vei et felleseie hinsides venstre–høyre, som Francis Sejersted bemerket om striden om utbyggingen av Alta-vassdraget i 1980, hvor samenes minoritetsrettigheter ble overkjørt. Når SVs Stein Ørnhøi opponerte mot et stortingsflertall som insisterte på at «makta har rett», var det med argumenter, kunne Sejersted påpeke, som var som «tatt ut av munnen på Aschehoug i hans konfrontasjoner med Johan Sverdrup og dennes lære om ‘all makt i denne sal’». Ørnhøi ble kraftig irettesatt av «hegemonene», ifølge Sejersted, blant annet miljøvernminister Rolf Hansen (Ap), som hevdet at «det bare er Stortinget som kan sette rammene» for «en nasjonal ressurspolitikk». Hansen ble sekundert av Høyres Kåre Willoch som «fulgte opp ved å hevde at det i norsk grunnlov eller lov ikke fantes noe ‘som gir andre enn Stortinget vetorett i utbyggingsvedtak’». Høyre-lederen satte med denne uttalelsen en strek over eiendomsretten, en antatt sentral rettighet for de fleste konservative. Og Høyres rettsstatshistoriker la lakonisk til: «Der er det ikke mye igjen av liberalernes ‘indskrænkede’ statsmakt.»70 Sejersted satte den manglende sans for det rettsliberale i sammenheng med tanken om at «makt og rett er ett». Det var en sosialistisk tanke som sosialdemokratene overtok og fikk støtte for i rettsrealismen i juristenes rekker.71 En vedvarende avvikende stemme var jusprofessor Frede Castberg, som i etterkrigstidens Norge mer enn noen kom til å forsvare det «tykke» rettsliberale. Når Castberg ble litt borte i Sejersteds historiske rekapitulasjon av spenningen mellom rettsstat og demokrati i norsk rettstenkning, berodde det på en feiltolkning av Castberg på dette punkt.72

I Sosialdemokratiets tidsalder viste Sejersted til en gruppe av filosofer, historikere og statsvitere som siden 1980-tallet hadde konsentrert seg om en liberal-konstitusjonell tematikk med et sentrum i det Jon Elster-ledede «Demokrati-prosjektet», hvor også Sejersted deltok.73 Gruppens vending mot det liberale må ikke forveksles med den samtidige «thatcherisme» og dens markedsliberalisme, understrekte Sejersted: «Liberal konstitusjonalisme er ikke identisk med markedsliberalisme,» og han la til: «Når det gjelder statsmakten, argumenterer den økonomiske liberalisme for en større rolle for markedet, mens de liberale konstitusjonalister først og fremst står for ‘rule of law’ og beskyttelse og utvikling av det sivile samfunn. Mens de økonomiske liberalister ønsker å begrense statsmakten, argumenterer de liberale konstitusjonalister for å binde statsmakten og mot vilkårlig maktutøvelse.»74 Det Sejersted her omtaler som «liberal konstitusjonalisme» sammenfaller med det jeg kaller «rettsliberalisme».75

«Menneskerettighetenes tidsalder». – Rettighetstenkningen, med dens vern om individets og minoriteters rettigheter, hadde vært til besvær for politikere på tvers av de tradisjonelle skillelinjer. En av dem som hadde hatt liten sans for rettighetstenkningen og dens institusjonelle vern via prøvingsretten, var Torstein Eckhoff, en formativ skikkelse i norsk offentlig rett gjennom flere tiår. «At domstolene fremdeles har myndighet til å sette til side lover som de anser for grunnlovsstridige, er helt på det rene», hadde Eckhoff bemerket i 1975: «Men jeg tviler på om denne myndighet noen gang vil bli brukt i nevneverdig utstrekning.»76 Året etter kom plenumsdommen i Kløfta-saken hvor Høyesteretts flertall nettopp gjorde bruk av prøvingsretten. Som talsmann for flertallet uttalte førstvoterende Knut Blom at det var «forskjellige oppfatninger av hvor meget det skal til for at domstolene skal sette en lov til side som grunnlovsstridig»; løsningen ville avhenge av hvilke grunnlovsbestemmelser det er tale om. Deretter formulerte Blom en tredeling av prøvingsrettens intensitet i forhold til de ulike grunnlovsbestemmelsene: «Gjelder det bestemmelser til vern om enkeltmenneskets personlige frihet eller sikkerhet, antar jeg at grunnlovens gjennomslagskraft må være betydelig. Gjelder det på den annen side grunnlovsbestemmelser som regulerer de andre statsmakters arbeidsmåte eller innbyrdes kompetanse, mener jeg […] at domstolene i vid utstrekning må respektere Stortingets eget syn. Grunnlovsbestemmelser til vern om økonomiske rettigheter må for så vidt komme i en mellom stilling.»77 Denne tredeling har siden vært lagt til grunn i en rekke høyesterettsdommer.78

FNs verdenserklæring om menneskerettigheter (1948) hadde den totalitære erfaring som bakgrunn. Rettslig bindende oppfølginger av den er blant annet FNs konvensjoner om sivile og politiske rettigheter (SP) og om økonomiske, sosiale og kulturelle rettigheter (ØSK), og i Europa særlig sentralt Den europeiske menneskerettskonvensjonen (EMK) fra 1950. I politisk idéhistorie snakker en gjerne om «menneskerettighetenes tidsalder»: et gjennombrudd for forestillingen om at mennesket har visse ukrenkelige rettigheter – «menneskerettigheter» – som er det enkelte individs trumfkort overfor et samfunnskollektiv og dets beslutninger, institusjonelt støttet av nasjonale og til dels også konvensjoner og håndhevingsorganer. Disse arrangementer skal gi et vern mot kollektivismen – den tvangsmessige innordning av den enkelte i kollektivet, også om det skulle være et demokratisk kollektiv.79

Det er blitt en spenning, ikke minst siden 1970-tallet, mellom et rettsliberalt menneskerettighetsperspektiv og et videre politisk perspektiv, mellom det Samuel Moyn i The Last Utopia kaller «minimalisme» og «maksimalisme»: «Today, these goals – preventing catastrophe through minimalist ethical norms and building utopia through maximalist political visions – are absolutely different. One remains more compatible with the moralized breakthrough of human rights in the first place; the other follows from aspirations human rights have incorporated since that time, aspirations that are emphatically visionary but also necessarily divisive.»80 Jürgen Habermas har for sin del et noe mindre foruroliget syn på menneskerettighetenes politiske rolle. Enhver demokratisk forfatning, om den er på nasjonalstatlig eller globalt nivå, er og forblir «a project»: «And, at the gobal level, the universalistic meaning of human rights reminds us of the need to develop a constitutional frame for an emerging multicultural world society.»81

Nå kom menneskerettsorienteringen til å spille en annen rolle i norsk enn i anglo-amerikansk sammenheng. Tony Judt hevdet at venstrefløyen på 1980-tallet var «urgently in need of a different script»: «What it found, to its collective surprise, was a new political vernacular – or, rather, a very old one, freshly rediscovered, The language of rights, or liberties, was firmly inscribed in every European constitution, not least those of the Peoples’ Democracies. But as a way of thinking about politics, ‘rights talk’ had been altogether unfashionable in Europe by many years.»82 Judts referanse var ikke minst Frankrike, hvor en mer eller mindre marxistisk venstrefløy hadde hatt et ideologisk hegemoni i etterkrigstiden. Judts synspunkt, som Moyns etter ham, var derimot mindre treffende i den norske kontekst, hvor menneskerettighetsperspektivet i første omgang bidro til å gi ytterligere kraft til en rettsliberal kritikk, også til dels fra sosialdemokratisk hold, av den sosialdemokratiske styringsstaten med dens rettsrealistiske forestilling om at makt og rett var ett. – «I våre dager vil en appell til medfødte menneskerettigheter lyde for døve ører», hadde Ragnar Knoph fremholdt på 1930-tallet.83 Det var ikke bare utviklingen i Tyskland, Italia og Sovjetunionen han hadde hatt i tankene; de alle hadde brutt med «det demokratiske og liberale samfundssyn» også på privatrettens område. Også i Norge, ikke bare i Hitler-Tyskland, hadde «fellesnytten går foran egennytten» vært et politisk slagord. Det ble proklamert at den økonomiske eiendomsretten for fremtiden «ikke skal beskyttes lenger enn samfundsinteressen tillater» – og det innebar ikke at demokratiet nødvendigvis ble gitt på båten.84 Knophs synspunkt reflekterte i denne sammenheng et hegemonisk syn på rett og politikk i den rettsrealistiske tradisjonen fra Schweigaard og utover, slik Morten Kinander med rette har påpekt.85

Reorienteringen mot menneskerettighetene ble tydelig i så vel rettstenkningen, hvor blant annet Torkel Opsahl og Erik Møse var anførende,86 som i spørsmålet om hvilken stilling menneskerettskonvensjonene skulle ha i norsk rett. Allerede på 1960-tallet hadde høyesterettsjustitiarius Terje Wold og jusprofessor Carsten Smith hevdet at disse konvensjonene burde gis forrang ved motstrid med norsk lov, og de ble på 1980-tallet støttet av høyesterettsjustitiarius Rolv Ryssdal.87 Johs. Andenæs, en nestor i norsk statsrett, hadde derimot så sent som i 1996 med referanse til injurielovgivningen ment at integrasjonen av EMK i norsk rett var overflødig: «En gjennomgåelse av Domstolens praksis viser at de prinsipper Domstolen har lagt til grunn, i store trekk er anerkjent også av norske domstoler. Det er derfor ikke grunn til å tro at hensynet til Europakonvensjonen vil nødvendiggjøre noen vesentlig endring i norsk rettspraksis i injuriesaker.»88 Vurderingen viste seg å være feil.89 Menneskerettsloven (1999) innebar et ytterligere rettsliberalt rettighetsvern, idet den blant annet slo fast at fem menneskerettighetskonvensjoner, deriblant EMK, var å anse som gjeldende norsk rett, og at disse ved motstrid med annen norsk lovgivning skulle gis forrang.90 Slik forstått innstifter Den europeiske menneskerettighetsdomstolen (EMD) domstolenes prøvingsrett på et nytt nivå. Til tross for en rekke forskjeller mellom den nasjonale og EMDs prøvingsrett er det grunnleggende likheter av materiell konstitusjo-nell art. EMK representerer, likesom Grunnloven, binding og begrensning av flertallsmakten. Denne «andre prøvingsretten», som «Lønning-utvalget» kalte den med referanse til Anine Kierulf,91 gir en forsterkning til det rettsliberale rettighetsvernet: «Odyssevs’ mannskap er utvidet, men det er masten Odyssevs er bundet til, som er fornyet.»92 Det rettsliberale rettighetsperspektivet ble bestyrket også fra en litt annen kant i løpet av 1990-tallet via EØS-retten; i denne stod ikke bare den økonomiske liberalisme sterkt, men også rettsliberalismen. Det siste har tidvis vært dårlig forstått i norsk rettsliv.93 – Det var egentlig først et par tiår senere at menneskerettighetene i Judts og Moyns forstand ble en ideologi som venstrefløyen, deler av den, mobiliserte til forsvar for ulike utsatte grupper og minoriteter.94

«Den nasjonale gjennomføring er menneskerettighetenes alfa og omega. Dette var en setning Torkel Opsahl formulerte som en ‘grunntese’. Det er alltid innenfor den enkelte stat at individer og minoriteter får sine menneskerettigheter enten respektert eller krenket.» Carsten Smith gjorde Opsahls synspunkt også til sitt: «Vil man menneskerettigheter, må man som sagt også ville en styrking av domstolene.» Og Smith la til, idet han anså «menneskerettsstaten» som den liberale rettsstatens nye skikkelse: «Folkestyret gir gjennomslag for flertallets vilje. Menneskerettighetene setter grenser for hva flertallet kan lovlig beslutte. De gir vern for mindretallet.»95 «Makt- og demokratiutredningen», ledet av statsviteren Øyvind Østerud, hadde i sin sluttrapport i 2003 advart sterkt mot «menneskerettsstaten»: «Forholdet mellom domstoler og lovgivningsmakt ville kunne forskyve seg radikalt i domstolenes favør dersom Grunnloven ble supplert med en omfattende menneskerettserklæring, slik enkelte har foreslått.»96 Det norske demokratiet forvitrer som følge av en ekspanderende rettsliggjøring, hevdet Maktutredningens flertall: «Når betydningen av demokrati overføres fra folkestyret som formell beslutningsform til ulike former for tilleggsdemokrati, blir forvitringen av folkestyret tildekket og skillet mellom demokrati og ikke-demokrati utydelig.»97 Hege Skjeie dissenterte mot dette synspunktet fra utredningsflertallet (Østerud, Fredrik Engelstad, Per Selle): «Individer og grupper trenger rettighetsvern utover de som følger flertallsvoteringer. Stater trenger å binde tvangsmonopolet. Og majoriteter trenger å kjenne sine egne demokratiske begrensninger. Det nye er rettsliggjøringen av slike demokratiske prinsipper gjennom internasjonalt bindende avtaler og konvensjoner. I etablerte demokratier kan de gi nye grunner for hvorfor og hvordan majoriteter trenger å problematisere egne selvfølgeligheter. I norsk sammenheng er politiseringen av urfolksrettigheter et svært nærliggende eksempel på dette.»98 Politikerne avviste forvitringstesen og fulgte Skjeie. Regjeringen understrekte «i et makt- og demokratiperspektiv» «at beskyttelsen av visse grunnleggende rettigheter og friheter er et sentralt element i et demokrati».99 Stortinget fulgte regjeringen, som var av «den prinsipielle oppfatning at inkorporering av menneskerettighetskonvensjoner i alt overveiende grad har bidratt til å styrke demokratiet».100

Opsahls «alfa og omega», den nasjonale gjennomføring av menneskerettighetene, ble ytterligere befestet i norsk rett ved grunnlovsreformen i 2014 med en rettighetskatalog i Grunnloven (kapittel E) og i 2015 også med domstolenes prøvingsrett, som tidligere hadde berodd på konstitusjonell sedvanerett, men nå ble innført i Grunnloven (ny § 89).101 Til grunn lå Lønning-utvalgets utredning, som hadde foreslått en revisjon av Grunnloven i tråd med mandatet: «å styrke menneskerettighetenes stilling i nasjonal rett ved å gi sentrale menneskerettigheter Grunnlovs rang».102 For denne styrkingen anførte utvalget tre grunner for også å føre prøvingsretten inn i Grunnloven: den ville styrke det konstitusjonelle vernet av menneskerettighetene, den ville grunnlovfeste en tidligere sedvanerettslig konstitusjonell ordning, slik også parlamentarismen var blitt grunnlovsfestet i 2007, og den ville synliggjøre ordningens eksistens for offentligheten.103

Ideen til en grunnlovsreform var blitt lansert i forbindelse med 200-årsjubileet for Grunnloven. Initiativet kom fra stortingspresident Thorbjørn Jagland (Ap), kort tid før han ble utnevnt til generalsekretær i Europarådet i 2009. Forslaget vant frem til tross for motstand innad i Arbeiderpartiet, blant annet fra daværende statsminister Jens Stoltenberg (generalsekretær i NATO fra 2014–2024).104 Ved den politiske behandlingen av grunnlovsreformen ble de tradisjonelle frontlinjene mellom Høyre og Arbeiderpartiet snudd på hodet. Det var et noe pussig fenomen at det var det tradisjonelt ikke konstitusjonelt orienterte Ap – og ikke Sejersteds rettsstatlige Høyre – som da førte an: «The traditional rule-of-law Conservative Party, surprisingly, in 2014 was […] reluctant to constitutionalize judicial review. And Labor, a party historically little impressed with constitutional limits to majority rule – and particularly when such limits were enforced by courts – stood out as the primary constitutional driving force as regarded both the totality of the proposed rights reform and the constitutionalization of review.»105

Et mye debattert tema i forbindelsen med grunnlovsreformen i 2014 var om den ville føre til økt rettsliggjøring, slik Maktutredningen hadde fremholdt som en bekymring. Men spørsmålet om rettsliggjøring kan, som Benedikte Moltumyr Høgberg minnet om i et tilbakeblikk på grunnlovsreformen ti år senere, sees i et litt annet perspektiv enn Maktutredningens. Når myndighetenes regulering av borgerne øker – det være seg detaljregulering under covid-pandemien, skatte- og avgiftsregler eller på andre felt –, er det ikke da nærliggende at borgerne, juristene og politikerne «kontrer med å etterspørre økt regulering av myndighetenes atferd»?106 Regler har i all hovedsak to dimensjoner, påpekte Moltumyr Høgberg: «enten fungerer de som myndighetenes styringsverktøy overfor innbyggerne, eller de fungerer som rettslige rammer for hva myndighetene legitimt kan finne på overfor borgerne».107 Og det har vært en tendens, la hun til, at bekymringen for rettsliggjøring gjerne kommer til uttrykk, når det er «myndighetenes atferd som forsøkes holdt i tømme». Det er en påminnelse om at bruken av et uttrykk som rettsliggjøring også har «en maktretorisk dimensjon, som vi alle bør være oss bevisst».

